b'\n_START_ARTICLE_\nLibertas\n_START_SECTION_\nRooman temppelit\n_START_PARAGRAPH_\nVuonna 238 eaa. roomalainen jumalatar Libertas sai viimein virallisen aseman yhten\xc3\xa4 Rooman jumalattarista. Tuolloin legendaarinen kansantribuuni Tiberius Gracchus m\xc3\xa4\xc3\xa4r\xc3\xa4si ensimm\xc3\xa4isen Libertakselle pyhitetyn temppelins\xc3\xa4 rakennettavaksi Rooman Aventinus-kukkulalle._NEWLINE_Vuosina 58-57 eaa. Libertakselle rakennettiin temppeli Rooman Palatinus-kukkulalle Publius Clodius Pulcherin p\xc3\xa4\xc3\xa4t\xc3\xb6ksell\xc3\xa4. Temppeli rakennettiin maanpaossa olleen Ciceron talon entiselle paikalle, jotta kyseisell\xc3\xa4 tontilla olisi laitonta asua. Palattuaan Cicero onnistui perustelemaan p\xc3\xa4\xc3\xa4t\xc3\xb6ksen laittomaksi, mink\xc3\xa4 j\xc3\xa4lkeen h\xc3\xa4n sai tonttinsa takaisin ja tuhosi temppelin._NEWLINE_Vuonna 46 eaa. senaatti p\xc3\xa4\xc3\xa4tti rakentaa Libertaksen temppelin uudelleen, mutta sen jumalattarelle rakennettiinkin pieni patsas Forumin eteen.\n_START_SECTION_\nVapaudenpatsas\n_START_PARAGRAPH_\nVapaudenpatsas on Yhdysvaltain itsen\xc3\xa4isyysjulistuksen muistomerkki, jonka yksityiset, Amerikan vapautta ihailevat ranskalaiset lahjoittivat Yhdysvaltain valtiolle vuonna 1886. Siin\xc3\xa4 jalustalla seisova Libertas valaisee maailmaa soihdullaan New Yorkin edustalla.\n_START_SECTION_\nRanskan vallankumoukset\n_START_PARAGRAPH_\nRanskan suuressa vallankumouksessa 1789 Libertas symbolisoi vallankumouksen henke\xc3\xa4. Vallankumouksessa vanha aateliston ja papiston valtaa yll\xc3\xa4pit\xc3\xa4nyt s\xc3\xa4\xc3\xa4ty-yhteiskunta kaadettiin, ja sen tilalle nousivat liberaalit arvot vapauden ja j\xc3\xa4rjen nimiss\xc3\xa4. Vapautta ja j\xc3\xa4rke\xc3\xa4 kuvattiin naishahmoilla, ja toisinaan sama hahmo edusti molempia. Vallankumouksellisten pienempi \xc3\xa4\xc3\xa4rivasemmistosiipi ihannoi sekin vapautta: sen vuonna 1793 harjoittamassa "j\xc3\xa4rjen palvonnassa" Libertas syrj\xc3\xa4ytti Neitsyt Marian alttareilla._NEWLINE_Historian kuuluisin Libertasta kuvaava maalaus on Eug\xc3\xa8ne Delacroix\'n teos Vapaus johtaa kansaa, joka kuvaa vuoden 1830 vallankumousta.\n_START_SECTION_\nMarianne- ja Columbia-neidot\n_START_PARAGRAPH_\nVallankumouksia symboloineesta Libertas-hahmosta muodostui v\xc3\xa4hitellen Marianne-niminen hahmo, joka on Ranskan ruumiillistuma (vrt. Suomi-neito). My\xc3\xb6s Yhdysvaltojen vastaava hahmo, Columbia ("USA-neito"), on Libertaksen henkil\xc3\xb6itym\xc3\xa4, ja Mariannen tavoin h\xc3\xa4nkin k\xc3\xa4ytti useimmiten "vapaushattuna" tunnettua fryygialaismyssy\xc3\xa4. Maailmansotien j\xc3\xa4lkeen Columbian on sittemmin korvannut niin ik\xc3\xa4\xc3\xa4n Libertakseen perustuva hahmo nimelt\xc3\xa4 Lady Liberty.\n_START_SECTION_\nRahat\n_START_PARAGRAPH_\nKautta historian Libertaksen kuva tai nimi on esiintynyt monissa kolikoissa ja seteleiss\xc3\xa4. Galban hallintokaudella Libertas kuvattiin "Kansan vapaus" -nimisiss\xc3\xa4 kolikoissa. Ainakin kaksi yksityist\xc3\xa4 pankkia on seteleiss\xc3\xa4\xc3\xa4n kuvannut Libertasta. Sveitsin 5, 10 ja 20 Rappenin kolikoissa on niin ik\xc3\xa4\xc3\xa4n Libertaksen kuva.'